১৯২৩ সালের ডিসেম্বরে বিশ্বকবি রবীন্দ্রনাথ ঠাকুর জাপান ভ্রমণে ছিলেন। সে-সময়ে রাষ্ট্রীয় অতিথি হিসেবে পেরুর স্বাধীনতার শতবার্ষিকী উদযাপনের অনুষ্ঠানে যোগদানের তিনি আমন্ত্রণ পান। তাঁর প্রতিষ্ঠিত শান্তিনিকেতনের বিশ্বভারতী বিশ্ববিদ্যালয়ের জন্য এ উপলক্ষে পেরু ও মেক্সিকো সরকার কর্তৃক তখন এক লক্ষ ডলার দানের কথা ঘোষণা করা হয়। নোবেল বিজয়ী রবীন্দ্রনাথ ঠাকুর ১৯২৪ সালে এস.এস. হ্যারোনা মারো (S.S. Haruna Maru) নামক জাহাজযোগে পেরুর উদ্দেশে যাত্রা করেন। কিন্তু আর্জেন্টিনা পৌঁছার পর তিনি বেশ অসুস্থ হয়ে পড়লে চিকিৎসক তাঁকে যাত্রাবিরতির পরামর্শ দেন। তিনি তখন রাজধানী শহর বুয়েনেস আয়ার্সের প্লাজা হোটেলে অবস্থান করেন। খবর পেয়ে এক বান্ধবীকে সঙ্গে নিয়ে ভিক্টোরিয়া ওকাম্পো রবীন্দ্রনাথ ঠাকুরকে দেখতে প্লাজা হোটেলে আসেন। রবীন্দ্রনাথ ঠাকুরের সেক্রেটারি Leonard Elmhirst-এর কাছ থেকে তাঁর শারীরিক অবস্থা জেনে শহরের কোলাহলপূর্ণ হোটেল থেকে ব্যক্তিগত অতিথি হিসেবে নিজের তত্ত্বাবধানে শহরতলির তাদের শান্ত, ছায়া সুনিবিড় ও মনোমুগ্ধকর বাসায় নিয়ে যত্ন করার এবং পূর্ণ সুস্থ না হওয়া পর্যন্ত তার বাসায় অবস্থানের জন্য প্রস্তাব দেন। রবীন্দ্রনাথ ঠাকুর ভিক্টোরিয়া ওকাম্পোর ভাষা না বুঝলেও তার আন্তরিকতায় মুগ্ধ হয়ে আতিথ্য গ্রহণে রাজি হন। সান ইসিড্রো (San Isidro) গ্রামে তাদের বাড়িতে গিয়ে ভিলা ওকাম্পো (Villa Ocampo) বাড়িটি অতিথির জন্য ছেড়ে দেওয়ার অনুমতি তাঁর বাবার কাছ থেকে তিনি পাননি। তারপর এক কিলোমিটার দূরে বসবাসকারী এক চাচাতো ভাইয়ের কাছে আবেদন করা হলে তার মিরালরিও (Miralrio) বাড়িটি অতিথির জন্য ছেড়ে দিতে রাজি হন। তেষট্টি বছর বয়সী রবীন্দ্রনাথ ঠাকুর দীর্ঘ প্রায় দুই মাস বুয়েনেস আয়ার্সে কাটিয়ে ভিক্টোরিয়া ওকাম্পোর সেবাযত্ন পেয়ে তরতাজা হয়ে যেন দ্বিতীয় যৌবন লাভ করেন। রবীন্দ্রনাথের পাশের কক্ষে ভিক্টোরিয়া ওকাম্পো-নিয়োজিত ফ্যানি নামে এক মহিলা সারাক্ষণ কবিগুরুর সেবাযত্নের দায়িত্ব পালন করেন। রাতের বেলা তিনি তার বাবার বাড়িতে খেয়ে কাকডাকা ভোরে প্রতিদিন রবীন্দ্রনাথ ঠাকুরের সাহচর্যে চলে আসতেন। অল্পদিনেই কবি মোটামুটি সুস্থ হয়ে ওঠেন। রবিঠাকুর ছিলেন ওকাম্পোর বাবার বয়সী। রবীন্দ্রনাথ ঠাকুর ১৮৯২ সালে ‘বিজয়িনী’ চরিত্র দিয়ে চিত্রাঙ্গদা নামে একটি নাটক রচনা করেছিলেন। ভিক্টোরিয়া শব্দের বাংলা বা সংস্কৃত অর্থ বিজয়ী বা বিজয়িনী হওয়ায় রবীন্দ্রনাথ ঠাকুর ভিক্টোরিয়া ওকাম্পোকে ‘বিজয়া’ বলে ডাকতেন। ভিক্টোরিয়া ওকাম্পো বেশ লাজুক স্বভাবের ছিলেন। বিজয়িনী অর্থ না বুঝলেও রবীন্দ্রনাথ ঠাকুরের কথা শুনে ভিক্টোরিয়া শুধু হাসতেন। উভয়ের বয়সের ব্যবধানের বিষয় লক্ষ করে ভিক্টোরিয়া ওকাম্পোর উদ্দেশে রসিকতাচ্ছলে কবিগুরু সে-সময়ে নিজে নিজেই বলতেন, ‘তোমার হল শুরু আমার হল সারা’।